Twee kry lewenslank na moord op boerTwee mans is Vrydag in die hooggeregshof in Pietermaritzburg tot lewenslange tronkstraf gevonnis vir die moord op Peter Hackland, ŉ boer van Ixopo. Nkosinathi Mngadi (29) en Sifiso Ngubane (23) is vroeër daaraan skuldig bevind dat hulle die 61-jarige Hackland op 13 Junie 2013 doodgeskiet het en sy dogter Louise Hartwig, en sekretaresse Margaret Fennel, aangerand en beroof het. Regter Portia Poyo-Dlwati het Mngadi en Ngubane tot lewenslange tronkstraf gevonnis sowel as ŉ bykomende 23 jaar tronkstraf. Sy het gesê die erns van die aanval en die belange van die gemeenskap oortref enige van die versagtende omstandighede wat deur die verdediging aangevoer is. Poyo-Dlwati het gesê sy hoop die vonnisse sal enige eendersdenkende kriminele afskrik. Die moord op Hackland het tot gevolg gehad dat 60 mense sonder werk sit en nie hul families kan ondersteun nie. Hackland se vrou het die plaas verlaat en bedank uit haar onderwyspos in Ixopo en na Pietermaritzburg verhuis. Die hof het vroeër gehoor dat Hartwig binne die huis besig was toe sy haar pa buite hoor skree het. Sy het ondanks die feit dat daar gewapende mans was, na buite gehardloop en op die verdagtes geskree. Hulle het haar terug in die huis in geneem en aangerand voor hulle haar gedwing het om die kluis oop te sluit. Hackland is in die huis doodgeskiet. Poyo-Dlwati het gesê Hartwig was baie braaf en het haar pa probeer red. Hackland was nou betrokke in sy gemeenskap en het plaaslike gemeenskapslede bygestaan.